Manie sê: Oor statistiek en 'n bikini | Landbou
Minister Fikile Mbalula se aanvanklike weiering om die plaasaanval-statistiek vir die laaste kwartaal van die boekjaar bekend te maak, het die wenkbroue laat lig. Sy verduideliking ná die tyd dat hy nie wou hê die statistiek moet as 'n politieke speelbal gebruik word nie, is (om die minste te sê) belaglik.
As statistiek die Regering se jammerlike onvermoë openbaar om sy bevolking teen ernstige misdaad te beskerm, het politieke teenstanders die volste reg om daardie gebreke onder kiesers se aandag te bring. Dit is presies wat op die ou einde gebeur het toe Pieter Groenewald, leier van die Vryheidsfront Plus, uiteindelik die statistiek uit Mbalula kon wurg.
Hy het dadelik Mbalula se weiering om die verslag bekend te maak, toegeskryf aan die moontlikheid dat hy die skerp toename in moorde en aanvalle op plase wou verbloem. Die styging was inderdaad kommerwekkend. Moorde op plase het met 27,5% en aanvalle met 22,9% toegeneem. Net in vyf dae verlede week was daar 11 aanvalle waarin vier mense dood is. Vandaar die burgerlike mosie van wantroue in Mbalula.